Søndag sluttede flere dages kampagne mod for høj fart på de nordjyske landeveje, og Nordjyllands Politi er mildest talt chokerede. - Vi havde meldt ud, at vi gik efter fartsynderne, og alligevel så kørte en femtedel af alle billister for stærkt på landevejene. Det er simpelthen frustrerende og forrykt, siger Kim Haubro fra Nordjyllands Politi, der i to dage har siddet bag kameraet i en af fotovognene. Lørdag og søndag formiddag har han været på plads på hovedvej 13 mellem Aalborg og Viborg. 1737 biler kom forbi, og 336 blev blitzet. Det er 20 procent. Højeste hastighed blev målt til 126, hvor fartgrænsen er 80. Det kommer til at koste de pågældende fartsyndere 3000 kroner i bøde plus 500 kroner til en fond til fordel for ofre for kriminalitet og trafikofre.

Opsummering:
Nordjylland Politi rystet over antallet af fartsyndere